b'\n_START_ARTICLE_\nPuutarhuri\n_START_PARAGRAPH_\nPuutarhuri on tutkintonimike henkil\xc3\xb6lle, joka on suorittanut puutarhatalouden perustutkinnon. Tutkinto antaa yleisen kelpoisuuden ammattikorkeakouluopintoihin sek\xc3\xa4 kelpoisuuden yliopisto-opintoihin sen mukaan kuin asianomainen yliopisto p\xc3\xa4\xc3\xa4tt\xc3\xa4\xc3\xa4. Opiskelu kest\xc3\xa4\xc3\xa4 peruskoulupohjaisena kolme vuotta (120 ov) johon sis\xc3\xa4ltyy 20 opintoviikkoa ty\xc3\xb6harjoittelua. Opiskelu on mahdollista my\xc3\xb6s ylioppilaspohjaisena, aikuiskoulutuksena tai oppisopimuskoulutuksena. Tutkintotodistuksen saadakseen n\xc3\xa4m\xc3\xa4 henkil\xc3\xb6t joutuvat suorittamaan n\xc3\xa4ytt\xc3\xb6kokeen. Ylioppilas- ja aikuiskoulutuslinjoilla opiskeluaika on lyhyempi kuin peruskoulupohjaisilla linjoilla. My\xc3\xb6s n\xc3\xa4ihin opintoihin sis\xc3\xa4ltyy ty\xc3\xb6ss\xc3\xa4oppimisjakso._NEWLINE_N\xc3\xa4ytt\xc3\xb6kokeen suorittaminen ei edellyt\xc3\xa4 alan opintoja tai ty\xc3\xb6kokemusta, vaan niihin voi periaatteessa ilmoittautua kuka tahansa, joka uskoo omaavansa n\xc3\xa4ytt\xc3\xb6kokeessa vaadittavat tiedot sek\xc3\xa4 taidot ja n\xc3\xa4in saada tutkintotodistuksen. Kuitenkin k\xc3\xa4yt\xc3\xa4nn\xc3\xb6ss\xc3\xa4 l\xc3\xa4hes kaikki n\xc3\xa4ytt\xc3\xb6tutkinnon suorittajat ovat hankkineet alan perustaidot ty\xc3\xb6el\xc3\xa4m\xc3\xa4ss\xc3\xa4 tai koulun penkill\xc3\xa4._NEWLINE_Puutarhatalouden perustutkinnon suuntautumisvaihtoehtoja ovat viherala (viherrakennus), kukka- ja puutarhakauppa-ala sek\xc3\xa4 viljelyala._NEWLINE_Valmistuneet puutarhurit voivat hakeutua erikoistumaan floristiksi, puisto- tai viljelypuutarhuriksi, arboristiksi (puunhoitaja) yhden vuoden kest\xc3\xa4v\xc3\xa4ss\xc3\xa4 ammattitutkintoon valmistavassa koulutuksessa sek\xc3\xa4 ammattikorkeakouluun hortonomiksi tai yliopistoon silt\xc3\xa4 osin kuin asianomainen yliopisto p\xc3\xa4\xc3\xa4tt\xc3\xa4\xc3\xa4. On olemassa my\xc3\xb6s muita alan ammattitutkintoja, esimerkiksi golfkenttien hoitoon ja viinintuotantoon liittyv\xc3\xa4t.'